Fel-nő

Apád fiút akart, hogy a család

Neve tovább éljen. Az első próbát tehát

Elbuktad már az anyaméhben.

Ez van. De nincs megállás,

ölelkező sejtekké nem hullhatsz vissza,

És bizony te leszel az, aki megissza

a tévedés levét.

De ne félj,

a vadkeleten lehet,

A csecsemőkort sem éled meg.

Kislány! sikít denevér-halkan az ultrahang

Silány, kisiklott próbálkozás,

De itt legalább vár rád masnis szalag és rózsaszín zokni,

a gyengébbik nem vagy, de meg lehet szokni,

Csak akarni kell.

Esténként bókért faggatod apád csendjét

Dicséretért vagy jó szóért.

Majd kamaszként, mikor a kétség újra támad,

Mamlasz fiúk szemében keresed a választ,

de nem leled.

Havonta önként ontod véred,

Ha nem,

Hát eufória vagy pánik.

Téged faggatnak: munka vagy gyerek,

Míg vígan űzi mindkettőt a másik,

Rád meg várnak feladat hegyek,

Már szinte alpinista vagy.

A gyerek aztán kirepül,

neked mi marad?

Sörhasú férj és málló falak.